7กองทุนยอดเยี่ยม กรุงศรีคว้า3รางวัล
แจก 7 รางวัลกองทุนยอดเยี่ยมปี 2554 “กรุงศรี” กวาดไป 3 รางวัล กองทุนหุ้นล้วน
16 มี.ค. 2555

แจก 7 รางวัลกองทุนยอดเยี่ยมปี 2554 “กรุงศรี” กวาดไป 3 รางวัล กองทุนหุ้นล้วน
นายพีร์ ยงวณิชย์ กรรมการผู้จัดการ บริษัท มอร์นิ่งสตาร์ รีเสิร์ช (ประเทศไทย) เปิดเผยว่า บริษัทร่วมกับสมาคมบริษัทจัดการลงทุน และนิตยสาร Money &amp; Wealth จัดงาน Morningstar Fund Awards Thailand 2012 และ Money &amp; Wealth LTF/RMF Fund Awards 2012 ซึ่งจัดขึ้นเป็นปีที่ 3 รวมทั้งหมด 7 รางวัล ปรากฏว่าบริษัทหลักทรัพย์จัดการกองทุน (บลจ.) กรุงศรีรับไปสูงสุด 3 รางวัล ส่วนที่เหลือเป็นของ 4 บลจ.
บลจ.กรุงศรี คว้ารางวัลกองทุนตราสารทุนยอดเยี่ยม ทั้งกองทุนหุ้นขนาดเล็กถึงปานกลาง ได้แก่ กองทุนเปิดกรุงศรีหุ้นปันผล ของ บลจ.กรุงศรี และกองทุนเปิดกรุงศรีหุ้นไดนามิก ในส่วนกองทุนหุ้นขนาดใหญ่
สำหรับรางวัลกองทุนตราสารหนี้ยอดเยี่ยมประเภทกองทุนตราสารหนี้ระยะปานกลางถึงยาว เป็นของกองทุนเปิดรวงข้าวตราสารหนี้ โดย บลจ.กสิกรไทย ประเภทระยะสั้น เป็นของ บลจ.เอ็มเอฟซี คือกองทุนเปิด เอ็มเอฟซี สมาร์ท ฟิกซ์ อินคัม 
ด้านนายธีระ ภู่ตระกูล ผู้ร่วมก่อตั้งและที่ปรึกษานิตยสาร Money and Wealth กล่าวว่า รางวัล Money &amp; Wealth LTF/RMF Awards 2012 จำนวน 3 รางวัล ได้แก่ กองทุนรวมหุ้นระยะยาว (LTF) ยอดเยี่ยม เป็นของกองทุนเปิดกรุงศรีหุ้นระยะยาวปันผล โดย บลจ.กรุงศรี ซึ่งได้รับรางวัลต่อเนื่องเป็นปีที่ 2 
สำหรับกองทุนรวมเพื่อการเลี้ยงชีพ (RMF) ประเภทตราสารทุนยอดเยี่ยม ได้แก่ กองทุนเปิด Jumbo 25 เพื่อการเลี้ยงชีพ โดย บลจ.ทหารไทย และรางวัล RMF ตราสารหนี้ยอดเยี่ยมเป็นของกองทุนเปิดธนชาตตราสารหนี้เพื่อการเลี้ยงชีพ โดย บลจ.ธนชาต 
ด้านนางวรวรรณ ธาราภูมิ นายกสมาคมบริษัทจัดการลงทุน กล่าวว่า สมาคมจะหารือกับ บลจ.เพื่อร่วมพัฒนาตลาดทุนโดยรวม โดยจะเปิดเผยข้อมูลโบรกเกอร์ที่กองทุนซื้อขายหลักทรัพย์ผ่านว่าทำหน้าที่ได้ดีเพียงใดและมีสิ่งใดที่ต้องปรับปรุงบ้าง